**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  8 – 7 – 2024

 **ΑΜΑΡΟΥΣΙΟΥ Αρ. Πρ.:** 193

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: Το Δ. Σ. της Διδασκαλικής Ομοσπονδίας Ελλάδας**

**Κοινοποίηση: Συλλόγους Εκπ/κών Π. Ε. & Ε. Λ. Μ. Ε. της χώρας,**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα: « Αίτημα προσθήκης στοιχείων – τεκμηρίων στον 3ο τόμο της πρόσφατα εκδοθήσας Ιστορίας της Δ. Ο. Ε. επ’ αφορμής των εορτασμών της εκατονταετηρίδας της Ομοσπονδίας μας, για την αποκατάσταση της αλήθειας και της ιστορικής μνήμης των αγώνων του κλάδου μας».**

Αγαπητοί/-ες συνάδελφοι/συναδέλφισσες μέλη του Δ. Σ. της Δ. Ο. Ε.

όπως διαπιστώσαμε στο πρόσφατα εκδοθέν μνημειώδες έργο της Ιστορίας της Δ. Ο. Ε., επ’ αφορμής των εορτασμών για την εκατονταετηρίδα της Ομοσπονδίας μας και συγκεκριμένα στον 3ο τόμο αυτής, λείπει παντελώς η οποιαδήποτε αναφορά στον μεγαλειώδη και μαζικότατο αγώνα που δόθηκε από τον κλάδο μας τον Ιούνιο του 1998 για την υπεράσπιση της ΕΠΕΤΗΡΙΔΑΣ, ως του μοναδικού αναμφισβήτητα αδιάβλητου τρόπου διορισμού των εκπαιδευτικών με βάση το πτυχίο και τα ενσωματωμένα σ’ αυτό εργασιακά δικαιώματα για τους εκπαιδευτικούς και ενάντια στην εφαρμογή του 1ου γραπτού διαγωνισμού του ΑΣΕΠ.

Οι έντονες συζητήσεις – διαφωνίες και συγκρούσεις που έχουν ανακύψει στους κόλπους της εκπαιδευτικής κοινότητας και των επιστημόνων ιστορικών αναφορικά με το ζήτημα αυτό αποδεικνύουν, για άλλη μια φορά, το γεγονός ότι η Ιστορία και η συγγραφή της είχαν, έχουν και θα έχουν βαθιά ιδεολογικό και πολιτικό χαρακτήρα και στη βάση αυτή θέτουμε στο Δ. Σ. της Δ. Ο. Ε. τα εξής:

1. Η Ιστορία του κλάδου μας αποτελεί κοινό κτήμα όλων μας και όχι συγκεκριμένων παρατάξεων, προσώπων ή συλλογικοτήτων.
2. Τα ζητήματα της ιστορικής μνήμης, ιδιαίτερα όταν βρίσκονται στη ζωή και στην ενεργό υπηρεσία χιλιάδες εκπαιδευτικοί από αυτούς που συνέβαλλαν για τη δημιουργία αυτής ( της ιστορικής μνήμης) μετέχοντας στους κοινούς αγώνες του κλάδου μας, δεν είναι δυνατόν να αγνοούνται και να παραχαράσσονται με στόχο την απόκρυψή τους ακόμα και από την επίσημη Ιστορία της Ομοσπονδίας μας, για την οποία πληρώσαμε όλοι μας για να συγγραφεί και εκδοθεί.
3. Στη βάση όλων αυτών απαιτούμε το Δ. Σ. της Δ. Ο. Ε. να απαιτήσει να συμπληρωθεί ο 3ος τόμος της Ιστορίας της Δ. Ο. Ε. κατ’ ελάχιστον με τις αναφορές των ανακοινώσεων – αποφάσεων της Δ. Ο. Ε. που δημοσιεύτηκαν στο Διδασκαλικό Βήμα για τα γεγονότα που συνέβησαν τον Ιούνιο του 1998 κατά τη διάρκεια του 1ου γραπτού διαγωνισμού του ΑΣΕΠ στο πλαίσιο της 48ωρης απεργίας της ΔΟΕ τα οποία πλήρως αποσιωπήθηκαν από τους συγγραφείς του ομώνυμου τόμου.
4. Στην περίπτωση που αυτό δεν γίνει αποδεκτό από την επιστημονική συγγραφική ομάδα του 3ου τόμου της Ιστορίας της Δ. Ο. Ε. το Δ. Σ. της Δ. Ο. Ε. με ανακοίνωσή του οφείλει να αποποιηθεί της συνυπογραφής και της ευθύνης του 3ου τόμου της Ιστορίας της Δ. Ο. Ε. υπερασπιζόμενο την ΑΛΗΘΕΙΑ και την ΣΥΛΛΟΓΙΚΗ ΙΣΤΟΡΙΚΗ ΜΝΗΜΗ του κλάδου μας και χιλιάδων εκπαιδευτικών της πρωτοβάθμιας εκπαίδευσης που εκείνες τις ημέρες του Ιουνίου του 1998 έδωσαν την ικμάδα τους στους αγώνες του κλάδου, μάτωσαν, συνελήφθησαν από τις δυνάμεις καταστολής και αρκετοί από αυτούς καταδικάστηκαν από τα δικαστήρια υπερασπιζόμενοι τις αποφάσεις του κλάδου και τα εργασιακά δικαιώματα των εκπαιδευτικών βάζοντας το συλλογικό συμφέρον πάνω από το ατομικό – προσωπικό τους συμφέρον.
5. Καλούμε τα Δ. Σ. των Συλλόγων Εκπ/κών Π. Ε. (μέλη της Δ. Ο. Ε.) της χώρας να προβούν στη λήψη ανάλογων αποφάσεων.

Παρακαλούμε για τις δικές σας ενέργειες.

